**încremenire**

*Cristianlisandru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ningea convulsiv

uitasem să îmbătrânesc cu încă o zi

la fiecare răsuflare

curgeau din mine ore minute secunde

copii îmbujorați băteau din palme

se aplecau să le culeagă

nu faceți asta

strigam nervos

în copilăria voastră nu e loc

pentru atâta timp pierdut

îmi amintesc și o cafenea goală

mese lăcuite rotunde negre

un chelner nemișcat

lacrimi țintuite la colțurile pleoapelor

ca o sentință definitivă

a unei ierni nesfârșite

ningea convulsiv în globul de sticlă

eu pășeam către tine

pe minutarul unui ceas încremenit

Cristian Lisandru - volumul "Poeme de la capătul lumii" (2015)